
A Lukasenka-rezsim általi fokozódó elnyomás közvetlen kockázata: a Vizsgálóbizottság fenyegetései

[bookmark: Sujet][bookmark: References]Az Európai Parlament 2025. április 3-i állásfoglalása a belaruszi Lukasenka-rezsim általi elnyomás fokozódásának közvetlen kockázatáról, valamint a Vizsgálóbizottság fenyegetéseiről (2025/2629(RSP))
[bookmark: TextBodyBegin]Az Európai Parlament,
–	tekintettel a Belaruszról szóló korábbi állásfoglalásaira,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel a Lukasenka-rezsim fokozta a belső és transznacionális elnyomást a belarusz demokratikus erőket képviselő szervezetek felszámolása érdekében;
B.	mivel ENSZ-szakértők a közelmúltban megerősítették az önkényes letartóztatásokat és fogva tartásokat, amelyeket kínzás vagy rossz bánásmód kísért, sőt emberiesség elleni bűncselekményekre utaló bizonyítékokról is beszámoltak; mivel több mint 1 200 politikai foglyot, köztük Viktorija Kulsát, Volha Majoravát, Aléna Hnaukot és Andrej Pacsobutot még mindig börtönben tartanak;
C.	mivel a Belarusz Vizsgálóbizottság „különleges eljárást” indított több száz olyan belarusz ellen, akik különböző európai városokban tüntettek, vagy részt vettek a Koordinációs Tanács választásain; mivel a belarusz diaszpórához tartozó családokat bebörtönzéssel és vagyonelkobzással fenyegették meg, ha részt vesznek a Szabadság Napján tartott tüntetéseken;
D.	mivel a Lukasenka-rezsim arra használja a belarusz útlevelek lejártát, hogy a diaszpóra tagjait Belaruszba való visszatérésre kényszerítse;
E.	mivel a belarusz rezsimnek az orosz biztonsági szolgálatokkal való egyre mélyülő együttműködése növeli az összehangolt elnyomás, a megfigyelés és a hibrid fenyegetések kockázatát az EU területén;
F.	mivel a belarusz állami média uralja az információs környezetet; 
1.	követeli, hogy a Lukasenka-rezsim haladéktalanul hagyjon fel az elnyomással, beleértve a száműzetésben lévők és a tüntetők megfigyelését, és hogy engedjen szabadon és rehabilitáljon minden politikai foglyot;
2.	határozottan elítéli a Lukasenka-rezsim általi elnyomás folyamatos kiterjesztését, amely jelenleg büntetőeljárással, vagyoni eszközök lefoglalásával és az eltérő vélemények elhallgattatását célzó egyéb intézkedésekkel sújtja a külföldön tartózkodó belaruszokat;
3.	felszólít a száműzetésben élő belaruszok uniós szintű jogi támogatására és védelmére, egyszerűsítve azokat az eljárásokat, amelyek révén a területen kívüli üldöztetés miatt hontalanná váló személyek vízumot, tartózkodási engedélyt és ideiglenes személyazonosító okmányokat kaphatnak;
4.	megismétli, hogy nem ismeri el Lukasenkát, és úgy véli, hogy közvetlenül sérti a tagállamok területi szuverenitását, ha a Vizsgálóbizottság „különleges eljárásai” keretében belarusz állampolgárok külföldön folytatott békés demokratikus tevékenységek miatt üldöztetésnek vannak kitéve; ezért sürgeti az érintett országokat, hogy hagyják figyelmen kívül az Interpol Lukasenka politikai ellenfeleinek kiadatására vonatkozó elfogatóparancsait;
5.	üdvözli a szankciókat az Elnökségi Ingatlankezelő Igazgatóság és a Központi Választási Bizottság ellen, amelyek politikai indíttatású ítéleteket hoztak; sürgeti, hogy haladéktalanul szabjanak ki személyes szankciókat a Belarusz Vizsgálóbizottság valamennyi tagjával és más állami intézmények olyan tisztviselőivel szemben, akik részt vesznek a belarusz állampolgárok transznacionális üldözésében és megfélemlítésében;
6.	határozottan támogatja a Lukasenka és belső köre tulajdonában lévő, Belaruszon kívüli valamennyi vagyoni eszköz és vagyon azonosítására, befagyasztására és elkobzására szolgáló jogi mechanizmus gyors kidolgozását és érvényesítését annak érdekében, hogy azokat átcsoportosítsák az elnyomás áldozatait támogató alapba;
7.	sürgeti a tagállamokat, hogy az Oroszországgal szemben kiszabott szankciókkal megegyező további szankciókat szabjanak ki, különösen a transznacionális elnyomásért felelős tisztviselőkkel szemben;
8.	sürgeti az EU-t és tagállamait, hogy növeljék a Belaruszon belül és kívül működő független média, emberijog-védők, szakszervezetek és civil társadalmi kezdeményezések politikai, pénzügyi és technikai támogatását, beleértve a bírósági eljárások nyomon követését és a politikai foglyok láthatóságának növelését;
9.	felhívja az alelnököt/főképviselőt, hogy használja fel az INTCEN-t és az EDMO-t a belarusz hírszerzési műveletek és dezinformáció ellensúlyozására;
10.	sürgeti a Nemzetközi Büntetőbíróságot, hogy gyorsítsa fel a Lukasenka-rezsim által elkövetett emberiesség elleni bűncselekményekkel kapcsolatos eljárásokat, és követeli, hogy a tagállamok az egyetemes joghatóság elvén alapuló nemzeti eljárások révén törekedjenek az elszámoltathatóságra;
11.	utasítja elnökét, hogy továbbítsa ezt az állásfoglalást az alelnöknek/főképviselőnek, a Tanácsnak, a belarusz demokratikus erők képviselőinek és a de facto belarusz hatóságoknak.

